MONO พุ่ง 4% ลุ้นปี 60 พลิกมีกำไร 175 ลบ. รับรายได้ค่าโฆษณาโต
MONO พุ่ง 4% ลุ้นปี 60 พลิกมีกำไร 175 ลบ. รับรายได้ค่าโฆษณาโต ล่าสุด ณ เวลา 12.14 น. ราคาอยู่ที่ 4.28 บาท เพิ่มขึ้น 0.16 บาท หรือ 3.88% สูงสุดที่ระดับ 4.32 บาท ต่ำสุดที่ระดับ 4.16 บาท ด้วยมูลค่าซื้อขาย 106.76 ล้านบาท
3 ม.ค. 2561

ผู้สื่อข่าวรายงานว่า ราคาหุ้น บริษัท โมโน เทคโนโลยี จำกัด (มหาชน) หรือ MONO ณ เวลา 12.14 น. ราคาอยู่ที่ 4.28 บาท เพิ่มขึ้น 0.16 บาท หรือ 3.88% สูงสุดที่ระดับ 4.32 บาท ต่ำสุดที่ระดับ 4.16 บาท ด้วยมูลค่าซื้อขาย 106.76 ล้านบาท

ด้าน บล.ไอร่า ระบุในบทวิเคราะห์แนะนำ “ซื้อ” MONO ในราคาเป้าหมายปี 61 ที่ 5.30 บาท โดยคาดผลการดำเนินงานของปี 60 สามารถพลิกฟื้นกลับมามีกำไรสุทธิ จำนวน 175 ล้านบาท หลังขาดทุนต่อเนื่องในช่วง 3 ปีที่ผ่านมา และกำไรสุทธิในปี 61 คาดอยู่ที่ระดับ 326 ล้านบาท เพิ่มขึ้นเกือบเท่าตัวจากปี 60
ทั้งนี้ คาดว่ารายได้ค่าโฆษณาของ MONO ยังมีศักยภาพในการเติบโต จากอัตราค่าโฆษณาเฉลี่ยต่อนาทีของ MONO29 ที่ยังคงถือว่าค่อนข้างถูกในมุมของผู้เช่าโฆษณา เมื่อเปรียบเทียบกับอันดับ 3 อย่าง “Workpoint TV” ที่ค่าโฆษณาเฉลี่ยต่อนาทีสูงกว่า MONO กว่าเท่าตัว ขณะที่ MONO สามารถควบคุมต้นทุนค่อนข้างคงที่แล้ว
นอกจากนี้ ยังได้รับประโยชน์จากการที่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้มีมติเห็นชอบในการลดอัตราค่าธรรมเนียมใบอนุญาตทีวีดิจิตอลเพื่อช่วยเหลือผู้ประกอบการ คาดส่งผลให้ MONO มีค่าใช้จ่ายลดลงประมาณ 20 ล้านบาท จากสัดส่วนรายได้ราว 2 ใน 3 มาจากธุรกิจทีวีดิจิตอล